Victor de Tornaco

De Baron Marie-Victor de Tornaco, gebuer de 7. Juli 1805 um Schlass vu Sterpenech, a gestuerwen de 26. September 1875 um Schlass vu Voort (Belsch Provënz Limburg), war e lëtzebuergesche Politiker an dee véierte Premierminister vu Lëtzebuerg.

Dem Victor de Tornaco seng Eltere waren de Charles Auguste de Tornaco an d'Elisabeth de Berlo-Suys (1775-1856). Hien huet zu Paräis op der École polytechnique säi Studium gemaach. An de Joren no der Belscher Revolutioun vun 1830 huet hien zum Wëllem I., Kinnek vun Holland a Groussherzog vu Lëtzebuerg, gehalen. Vun 1841 bis 1848 war hie Member vun der Assemblée des États, vun 1848 bis 1856 vun der Chamber, a vun 1857 bis 1860 vun der nees agefouerter Assemblée des États.

De 26. September 1860 gouf hien, nom Récktrëtt vum Charles-Mathias Simons, Staatsminister, Regierungspresident a Generaldirekter (d. h. Minister) fir Aussebezéiungen a bis 1864 och fir den ëffentlechen Transport.

Den 3. Dezember 1867 koum et zu engem majoritäre Vote géint d'Regierung de Tornaco, där d'Oppositioun virgeworf hat, bei de Verhandlungen vum Traité vu London eng ze vill passiv Haltung ageholl ze hunn. Den Emmanuel Servais gouf als säin Nofollger bestëmmt. Den de Tornaco war dunn, vum 3. Dezember 1867 bis den 20. Juni 1872 Member vum Staatsrot.

De Victor de Tornaco huet am Suessemer Schlass gewunnt, dat vu 1753 bis 1950 am Besëtz vu senger Famill war. Hien ass 1875 an der Belsch gestuerwen, a gouf zu Suessem am Familljecaveau bäigesat.

 Plaz Tornaco 
De 7. Mee 1967 gouf him zu Éieren zu Suessem d'Plaz Tornaco ageweit.Koordinaten:  Um Gedenkstee steet: "DEM ENNERZÉCHNER VUM LONDONER VERTRAG 1867 BARON VICTOR DE TORNACO ZUM UNDENKEN -- CENTENARFEIER 6.8.1939" Op der lénkser Säit vum Gedenkstee steet: "MIR WELLE BLEIWE WAT MIR SIN." Op der rietser Säit steet: "LETZEBURG DE LETZEBURGER"

Zu Suessem ass och d'Rue Baron de Tornaco no him benannt an et gëtt eng Cité Tornaco mat enger Spillplaz. Doniewent gëtt et eng Rue du Traité de Londres an eng Rue Emmanuel Servais.

 Literatur 
Gilbert Trausch, 1993. Le Luxembourg vendu à l'encan? Historia 563: 76-82. (Déi international Kris déi 1867 ënner der Regierung de Tornaco zum Londoner Vertrag gefouert huet).

 Kuckt och 
 Lëscht vun de lëtzebuergesche Premierministeren
 Orangisten

 Um Spaweck 

Kategorie:Lëtzebuergesch Ministeren
Kategorie:Ausseministere vu Lëtzebuerg
Kategorie:Premierministere vu Lëtzebuerg
Kategorie:Membere vum Staatsrot zu Lëtzebuerg
Kategorie:Barongen
Kategorie:Gebuer 1805
Kategorie:Gestuerwen 1875
Kategorie:Membere vun der Assemblée constituante vun 1848 (Lëtzebuerg)
Kategorie:Lëtzebuergesch Chamberpresidenten